محمد مخدوم شاہ

سید محمد مخدوم شاہ سیال شریف کے روحانی پیشوا خواجہ شمس الدین سیالوی کے خلیفہ خاص تھے۔

 ولادت 
سید محمد مخدوم شاہ کی ولادت 1273ھ میں سوہاوہ شریف تحصیل دھیر کوٹ ضلع باغ آزاد کشمیر میں ہوئی۔ آپ کے والد ماجد کا نام سید علی شاہ تھا۔

 سلسلۂ نسب 
سید محمد مخدوم شاہ کا تعلق سادات سے تھا۔ آپ کا سلسلۂ نسب کچھ یوں ہے۔
 سید محمد مخدوم شاہ بن سید علی شاہ بن سید فیض علی شاہ بن سید سوہنا شاہ بن سید محمد نور شاہ بن سید باقرشاہ بن سید بہاء الدین شاہ بن سید ملوک شاہ بن سید مومن شاہ بن سید سید شاہ بن سید جنید شاہ بن سید عین الملک شاہ بن سید شاه منور سچیار بن سید شاہ محمد بن سید عبد الصمد بن سید احمد بن سید شاہ یوسف گردیز بن سید ابوبکر بن سید شاہ قسور گردیزی بن سید ابو عبد اللہ بن سید حمزه داعی بن سید ابوشظ بن سید احمد شعرانی بن سید علی خریض بن سید امام جعفر صادق بن امام محمد باقر بن امام زین العابدین بن امام حسین بن حضرت علی المرتضی کرم اللہ وجھہ

 تعلیم 
محمد مخدوم شاہ نے ابتدائی تعلیم اپنے والد ماجد سید علی شاہ سے حاصل کی۔ بعد ازاں پاکپتن شریف ، تونسہ شریف اور سیال شریف میں علوم متداولہ کی تحصیل و تکمیل حاصل کی۔

 بیعت و خلافت 
سید مخدوم شاہ علوم دینیہ کی تکمیل کے بعد وطن واپس تشریف لائے۔ اپنے وطن میں اپنے والد گرامی کے زیر نگرانی سلوک و طریقت کی منازل طے کیں۔ بعد ازاں سیال شریف تشریف لے گئے۔ خواجہ شمس العارفین سیالوی نے آپ کو بیعت کیا اور خلافت عطا فرمائی۔ مرشد کامل نے ہدایت فرمائی کہ وطن جاکر دین کی خدمت کا فریضہ
سر انجام دیں۔

 درس و تدریس 
عطائے خلافت کے بعد محمد مخدوم شاہ نے اپنے مرشد کال کے حکم پر سوہاوہ شریف میں ہی تعلیم و تدریس اور تبلیغ کا کام شروع کر دیا۔ والد ماجد کی وفات کے بعد ان کے نقش قدم پر قائم رہے۔
آپ نے پونچھ، مظفر آباد، مری اور پنجاب کے مسلمانوں میں دین کی خدمت کی۔ آپ کی ساری
زندگی ریاضت و مجاہدات ، درس و تدریس اور تبلیغ دین میں گزاری۔ آپ طالبان حق کو تصوف اور تزکیہ نفس کی تعلیم کے ساتھ دینی تعلیم بھی دیتے تھے۔

 تلامذہ 
سید مخدوم شاہ کے پاس مریدین و طلبہ کا ایک جم غفیر ہوتا تھا جس کی رہائش و طعام کا بندوبست آپ کرتے تھے۔ آپ کے چند تلامذہ کا نام درج ذیل ہے۔
 مولانا عبد الرحیم ساکن کھنٹل تحصیل دھیر کوٹ ضلع باغ
 مولانا خلیل احمد قادر آبادی باغ
 مولانا محمد سعید رواتی ساکن روات نزد مری ضلع راولپنڈی

 مزارات پر حاضری 
سید محمد مخدوم شاہ اکثر پاکپتن شریف، اجمیر شریف اور لاہور میں داتا گنج بخش کے مزار پر حاضر ہوتے تھے اور فیوض و برکات حاصل کرتے تھے۔

 معاصرین 
سید محمد مخدوم شاہ کے معاصر بزرگان میں خواجہ سید پیر مہر علی شاہ گولڑوی سے آپ کے گہرے تعلقات استوار تھے۔ آپ اکثر ان کے پاس حاضر ہوتے۔ ان کے علاوہ حضرت خواجہ سید نیاز علی شاه سرسید اں شریف بھی آپ کے معاصر بزرگ تھے۔ آپ ان کے پاس بھی سرسیداں تشریف لے جاتے تھے۔ آپ کی خواجہ سید نیاز علی شاہ کے ساتھ قریبی رشتہ داری بھی تھی۔ حضرت خواجہ سید رستم علی شاہ سرچھہ شریف اور گڑھی افغانان کے خلفاء کے ساتھ بھی آپ کے خصوصی مراسم تھے۔

 سیرت 
سید محمد مخدوم شاہ شریعت مطہرہ کے پابند تھے۔ آپ اپنے زمانے کے ولی کامل، شیخ الحدیث اور شیخ الفقہ تھے۔ آپ کو فقہ پر اس حد تک عبور تھا کہ کہتے اگر علوم فقہ کی تمام کتب غائب ہو جائے تو میں تمام کتب پھر سے نئے سرے تدوین کر لوں گا۔ آپ سادہ غذا کھاتے تھے اور چائے زیادہ پسند کرتے تھے۔ غذا میں مکئی کی روٹی اور دودھ شامل ہوتا تھا۔ آپ بہت سخی تھے۔ آپ بوقت عصر سیر کے لیے گھر سے نکلتے تو جو پیسے گھر میں ہوتے یا جیب میں وہ سب یتامی، بیوہ اور ملنے والے بچوں میں تقسیم کر دیتے تھے۔

 حلیہ 
سید محمد مخدوم شاہ کا بدن نجیف و لاغر تھا۔ آپ کا چہرہ چمکدار اور درخشاں تھا۔

 کرامات 
خواجہ سید محمد مخدوم شاہ سوہاوی بلاشبہ اپنے دور کے مرد کال اور قطب تھے ۔ آپ صاحب کرامت بزرگ تھے۔
 جناب سردار عبد القیوم خان صدر آزاد جموں و کشمیر کے والد ماجد سردار عبد اللہ خان آپ کے مرید تھے اور ایک بار آپ کو اپنے گھر لے گئے۔ سردار عبد القیوم خان بچے تھے اور مٹی سے کھیل رہے تھے۔ سردار عبد اللہ خان نے خواجہ سوہاوی سے استدعا کی کہ میرے لڑکے کے حق میں دعا فرمائیں۔ آپ نے فرمایا کہ یہ لڑکا ملک کا سربراہ ہوگا۔ چنانچہ پھر ایسا ہی ہوا۔
 خواجہ عبد العزيز قادری المعروف حضرت صاحب ڈفره والے (متوفی 1374ھ بمطابق 1954ء) جو اپنے زمانہ کے ولی کامل تھے راوی ہیں کہ میں موضع تمروٹده تحصیل باغ خواجہ سید محمد مخدوم شاہ سوہاوی کی مجلس میں تھا کہ ایک بڑھیا حاضر ہوئی اور عرض کرنے لگی کہ میرا لڑکا بارہ سال سے غائب ہے دعا فرمائیں کہ وہ گھر آجائے۔ حضرت صاحب ڈفرہ والے فرماتے ہیں کہ میں نے اس بڑھیا کو مشورہ دیا کہ تم حضرت صاحب سوہاوی کا دامن پکڑ کر اصرار کرو کہ دامن تب چھوڑوں گی جب لڑکا آجائے گا چنانچہ بڑھیا نے ایسا ہی کیا۔ حضرت سوہاوی نے فرمایا کہ بڑھیا دامن چھوڑ لڑکا آئے گا۔ بڑھیا گھر گئی تو دیکھا لڑکا پہنچ چکا تھا۔

 وصال 
سید محمد مخدوم شاہ اپنی وفات سے پہلے ایک ماہ بیمار رہے۔ آپ کا وصال 19 رجب 1349ھ بمطابق 10 دسمبر 1930ء کو بروز بدھ ہوا۔

 نماز جنازہ 
جس روز آپ کا وصال ہوا رات کو مولانا محمد سعید رواتی کو خواب میں بشارت ہوئی کہ خواجہ مخدوم شاہ سوہاوی کا انتقال ہو گیا ہے۔ آپ سوہاوہ شریف جا کر ان کی نماز جنازہ پڑھائیں۔ مولانا موصوف اس رات راولپنڈی میں تھے۔ صبح بیدار ہونے کے بعد روانہ ہوئے۔ چونکہ پھگواڑی سے پیدل روانہ ہوئے اور سہ پہر تین بجے سوہاوہ شریف پہنچے تو جنازہ تیار تھا۔ حضرت والا کے صاحبزادے پیر سید حمید اللہ شاہ کے حکم کے مطابق نماز جنازہ پڑھائی۔ نماز جنازہ میں ہزاروں کی تعداد میں عقیدت مندوں اور مریدوں نے شرکت کی۔

 مزار و عرس 
سید محمد مخدوم شاہ کے گھر کے بطرف مشرق ایک کھلے میدان میں آپ کو سپرد خاک کیا گیا۔ روضہ شریف میں پانچ قبور ہیں۔
ان میں ایک آپ کی دو بیٹوں کی اور دو پوتوں کی ہیں۔ دوسرے اصحاب قبر حمید اللہ شاہ (پسر)، ہدایت اللہ شاہ (پسر)، شمشاد حسین شاہ (پوتا) اور منور حسین شاہ (پوتا) ہیں۔
آپ کا مزار کا سنگ بنیاد سردار عبد القیوم خان صدر آزاد کشمیر نے اپنے ہاتھ سے رکھا۔ آپ کا مزار پتھر سے بنا ہوا ہے جس پر پہلے گنبد تھا لیکن بعد صرف ترچھی چھت ڈال دی گئی۔

 عرس 
سید محمد مخدوم شاہ کا عرس ہر سال 16 تا 18 نومبر تک سوہاوہ شریف تحصیل دھیر کوٹ ضلع باغ میں عقیدت و احترام سے منایا جاتا ہے۔

 اولاد 
سید محمد مخدوم شاہ کی اولاد میں چار بیٹے شامل تھے۔
 سید حمید اللہ شاہ (سجادہ نشین)
 سید عطاء اللہ شاہ
سید ہدایت اللہ شاہ
 سید امیر علی شاہ فوز المقال فی خلفائے پیر سیال جلد اول مولف حاجی محمد مرید احمد چشتی صفحہ 441 تا 449

 حوالہ جات